UKEM บวก 5% จับตาครึ่งปีหลัง “ออเดอร์” พุ่ง หนุนยอดขายโตตามเป้า 15%
UKEM บวก 4.71% แตะ 3.56 บาท จับตาครึ่งปีหลัง “ออเดอร์” ทะลัก หนุนยอดขายทั้งปี 64 โตตามเป้า 15% โดยล่าสุดอยู่ที่ระดับ 3.56 บาท บวก 0.16 บาท หรือ 4.71% ด้วยมูลค่าการซื้อขาย 1.13 พันล้านบาท
UKEM บวก 4.71% แตะ 3.56 บาท จับตาครึ่งปีหลัง “ออเดอร์” ทะลัก หนุนยอดขายทั้งปี 64 โตตามเป้า 15%
25 ส.ค. 2564

ผู้สื่อข่าวรายงานว่า ราคาหุ้น บริษัท ยูเนี่ยน ปิโตรเคมีคอล จำกัด (มหาชน) หรือ UKEM ณ เวลา 16.20 น. อยู่ที่ระดับ 3.56 บาท บวก 0.16 บาท หรือ 4.71% สูงสุดที่ระดับ 3.68 บาท ต่ำสุดที่ระดับ 3.44 บาท ด้วยมูลค่าการซื้อขาย 1.13 พันล้านบาท

ด้านนายพีรพล สุวรรณนภาศรี กรรมการผู้จัดการ UKEM เปิดเผยว่า ในช่วงครึ่งปีหลังยังคงมีความต้องการที่เป็นกลุ่มลูกค้าอุตสาหกรรมอยู่ โดยกลุ่มลูกค้าที่มีคำสั่งซื้อ (ออเดอร์) เข้ามาเพิ่มขึ้นในช่วงนี้ คือกลุ่มแพ็กเกจจิ้งน้ำดื่ม และอาหาร ซึ่งเป็นลูกค้าใหม่ นอกจากนี้ยังมีกลุ่มลูกค้าแพ็กเกจจิ้งที่ส่งออกอาหารไปต่างประเทศ รวมถึงกลุ่มลูกค้าที่ผลิตวัตถุดิบผลิตยาง ซึ่งคาดว่ายอดขายในปีนี้จะเป็นไปตามเป้าเติบโต 15% และมีมาร์จิ้นที่ดีขึ้น จากการบริหารจัดการต้นทุนที่มีประสิทธิภาพ
“ครึ่งปีหลังทิศทางปิโตรเคมีก็ยังไปได้ดี เพราะยังมีดีมานด์ของลูกค้าอุตสาหกรรมเป็นหลัก และยังมีลูกค้าใหม่เพิ่มขึ้นในกลุ่มแพ็กเกจจิ้งเครื่องดื่มและอาหาร รวมถึงกลุ่มส่งออกอาหารไปต่างประเทศ และกลุ่มที่ผลิตวัตถุดิบยาง จึงเชื่อว่ายอดขายยังคงเป็นไปตามเป้าที่โต 15%” นายพีรพล กล่าว
สำหรับธุรกิจรับจำนำทะเบียนรถที่บริษัทถือหุ้นอยู่ 60% ใน บริษัท มหานครแคปปิตอล จำกัด ปัจจุบันมีลูกค้าอยู่พอสมควร และการปล่อยสินเชื่อเต็มวงเงินแล้วที่ 25 ล้านบาท ดังนั้นบริษัทจึงมีแผนเพิ่มวงเงินปล่อยสินเชื่อเป็น 100 ล้านบาท เพื่อขยายพอร์ตรับกับจำนวนลูกค้าที่มากขึ้น
ขณะที่ปัจจุบันเริ่มรับรู้รายได้ของธุรกิจจำนำทะเบียนรถเข้ามาบ้างแล้วแต่ยังไม่มาก ซึ่งจะรับรู้เข้ามามากขึ้นในช่วงไตรมาส 3-4 ของปีนี้ ถือเป็นโอกาสในการสร้างรายได้เพิ่มขึ้นอีกทาง